'Te laat vir Zuma om só 'n aansoek te bring' | Netwerk24
Deur Sarel van der Walt 02 Julie 2021 11:27
'n Ondersteuner van oudpres. Jacob Zuma wat Donderdag na sy Nkandla-woning opgetrek het. Foto: Gallo Images
Dit is nou te laat vir oudpres. Jacob Zuma om hom tot enige hof te wend om te keer dat hy sy tronkstraf van 15 maande uitdien wat die konstitusionele hof hom opgelê het.
So sê emeritus professor Pieter Labuschagne, regskenner van Unisa.
News24 het Vrydagoggend berig Zuma sal na verwagting Vrydag 'n dringende aansoek bring waarin hy sal vra dat die tronkstraf wat hom opgelê is, herroep word.
Adv. Dali Mpofu SC, Zuma se regsverteenwoordiger, sal waarskynlik ook 'n aansoek in die hooggeregshof in Pietermaritzburg bring dat die inwerkingstelling van die konstitusionele hof se opdrag om hom in hegtenis te neem, opgeskort word.
Mpofu kon nie vir kommentaar bereik word nie.
Labuschagne wys daarop dat die konstitusionele hof die hoogste hof in die land is.
Hy sê die konstitusionele hof het juis vroeër vandeesweek in sy uitspraak gesê dié opsie om hom tot die hooggeregshof te wend, het wel bestaan voordat die saak (die Zondo-kommissie van ondersoek se dringende aansoek by die konstitusionele hof om Zuma te dwing om voor hom te verskyn) na die konstitusionele hof verwys is.
"Zuma het dié opsie nie uitgeoefen nie, maar eerder aanvalle op die konstitusionele hof gedoen. Dit is nou te laat om die konstitusionele hof se beslissing tersyde te stel," meen Labuschagne.
Prof. Elmien du Plessis, ook 'n Grondwet-kenner van die Noordwes-Universiteit, sê Zuma kan probeer, "maar hy sal nie suksesvol wees nie".
Daar het Vrydagoggend 'n rustige atmosfeer buite Zuma se Nkandla-woning geheers. MK-veterane hou steeds wag voor die hoofingang. Foto: Mlungisi Louw